जयपुर। जयपुर में गुरुवार आधी रात बाद करीब 2 बजे तेज आंधी के साथ बारिश हुई। सुबह मौसम सुहावना रहा। शाम तक जयपुर में जुटे मौसम विज्ञानियों ने 7 दिन पहले (यानी 20 जून के आसपास) मानसून के जयपुर आने का अनुमान जताया। मानो मौसम के सबसे सजग प्रहरियों को भी इसका पता चल गया। जवाहर सर्किल के पास पार्क में एक पेड़ पर लकदक पक्षियों की चहचहाहट में इसे आसानी से समझा जा सकता था। शुक्रवार सुबह 8 बजे तक 11.7 मिलीमीटर वर्षा रिकॉर्ड की गई।
मौसम विज्ञान विभाग दिल्ली के महानिदेशक डॉ. एलएस राठौड़ ने कहा कि राजस्थान में मानसून नियत समय १४ जून को ही प्रवेश करेगा, लेकिन जयपुर, पश्चिमी और उत्तरी भूभाग में मानसून समय से सात दिन तक पहले (२क् जून के आसपास) आ सकता है। जयपुर में आमतौर पर जून के तीसरे सप्ताह, पश्चिमी राजस्थान में जुलाई मध्य और उत्तरी राजस्थान में जुलाई आरंभ में मानसून आता है। डॉ. राठौड़ शुक्रवार को देशभर के मौसम विज्ञान केंद्रों के वैज्ञानिकों से मौसम की भविष्यवाणी और चुनौतियों पर फीडबैक लेने जयपुर आए थे।
उन्होंने बताया कि पूर्वी राजस्थान के ज्यादातर हिस्सों में जून के तीसरे सप्ताह में मानसून आता है, लेकिन इस बार कुछ दिन पहले आ जाएगा। केरल से भारत में मानसून ने 1 जून को प्रवेश किया, जो सामान्य गति से चल रहा है। 13 जून से सक्रिय हो जाएगा। राजस्थान में प्रवेश के बाद सक्रियता के कारण कई हिस्सों में समय से सात दिन तक पहले घटाएं बरस सकती हैं। मप्र और दक्षिणी-पूर्वी राजस्थान के कोटा, बांसवाड़ा डूंगरपुर से मानसून का प्रवेश 14 जून को ही होने की संभावना है। अभी मानसून कोंकण, गोवा, मराठवाड़ा जैसे तटीय क्षेत्रों को पार कर रहा है।
जयपुर में जुटे देशभर के 42 मौसम वैज्ञानिक
मीट में देश भर के 42 मौसम विज्ञानियों ने भाग लिया। उनसे महानिदेशक ने डेटा कलेक्शन और ऑब्जर्वेशन में आने वाली परेशानियों के अनुभव जाने। सिंह ने जाना कि देश के कितने केंद्र मानसून के डेटा सटीक ढंग से देने के लिए तैयार हैं। नई तकनीकी का प्रयोग कितने केंद्र कर रहे हैं और कितने नहीं? उन्होंने बताया कि अगले एक साल में राजस्थान के जैसलमेर और श्रीगंगानगर के राडार बदले जाएंगे और उनकी जगह डॉप्लर राडार लगाए जाएंगे, जिससे मौसम के डेटा और सटीक मिले। देश में नए राडार की संख्या 300 से बढ़ाकर एक हजार करने की योजना है।
अब मौसम विभाग देगा ब्लॉक स्तर के भी डेटा
मौसम विभाग अब तक देश में राजधानी और मौसम के लिहाज से प्रमुख जिला मुख्यालयों के ही मौसम के डेटा उपलब्ध कराता था। लेकिन अगले एक साल विभाग की पहुंच ब्लॉक स्तर तक बनाने की है और अब राजस्थान के साथ देश के हर ब्लॉक के मौसम के डेटा उपलब्ध कराए जाएंगे। ये डेटा मौसम के साथ कृषि के लिए बहुत सहायक होंगे।
प्री-मानसून की बारिश भी अच्छी होगी
डीजीएम डॉ. राठौड़ ने कहा कि इस बार प्रदेश में प्री-मानसून की भी अच्छी बारिश होने के संकेत हैं। यह बारिश राजस्थान के दो-तिहाई भूभाग में बाजरा के बुआई के लिए वरदान साबित होगी।
नहीं कर सकते भारी बारिश की भविष्यवाणी
राठौड़ के अनुसार किसी शहर या इलाके में किस दिन एकसाथ 100 मिलीमीटर या ज्यादा बारिश कब होगी या बादल कब फटेंगे, इसकी भविष्यवाणी संभव नहीं है। यह क्षेत्र विशेष में बादलों की लोकल घटना है। मानसून और पर्यावरण के डेटा को और सटीक बनाने के लिए 22 जुलाई को इनसेट-थ्रीडी सैटेलाइट लॉंन्च किया जा रहा है। यह सैटेलाइट और क्लियर चित्र और सटीक डेटा देगा।
बारिश से दिन घटे, लेकिन मात्रा नहीं
बढ़ते रेगिस्तान और जलवायु परिवर्तन के कारण वर्षा पर असर संबंधी सवाल पर सिंह ने कहा कि कहीं-कहीं कम-ज्यादा बारिश क्लाइमेटोलॉजी की सतत और सनातन प्रक्रिया है। राजस्थान में एक बदलाव देखा गया है कि पहले की तुलना में बारिश के दिन कम हो गए हैं। लेकिन वर्षा की कुल मात्रा में अभी तक कोई बदलाव नहीं आया है।
फोटो : महेन्द्र शर्मा
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva